รีอินชัวแรนส์ยันยืดเวลา3เดือนสำรวจเสียหาย
ข่าวดีรีอินชัวแรนส์ยืดเวลาให้ประกันวินาศภัยไทยสำรวจความเสียหาย ออกไปอีก 3 เดือน
5 ธ.ค. 2554

ข่าวดีรีอินชัวแรนส์ยืดเวลาให้ประกันวินาศภัยไทยสำรวจความเสียหาย ออกไปอีก 3 เดือน
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้รับแจ้งจากบริษัทประกันวินาศภัยและโบรกเกอร์ว่า บริษัท รีอินชัวแรนส์ จากต่างประเทศที่เป็นคู่ค้าในธุรกิจประกันของไทยแจ้งมาว่า จะขยายระยะเวลาการต่อสัญญาประกันภัยที่จะมีขึ้นในวันที่ 31 ธ.ค. 2554 ออกไปให้กับบริษัทประกันวินาศภัยของไทยอีก 3 เดือน เพื่อจะได้มีเวลาในการสำรวจภัยจากความเสียหายในเหตุการณ์ภัยพิบัติที่เกิดขึ้นกับชีวิตและทรัพย์สินในประเทศไทย 
“นี่ถือเป็นข่าวดี ที่ยักษ์ใหญ่มีการปรับเปลี่ยนวิธีการต่อสัญญา เพราะหากบริษัทประกันวินาศภัยไทยรายใดมีประวัติดี สามารถทำกำไรให้บริษัท รีอินชัวแรนส์ มีการเคลมไม่มาก ก็จะมีโอกาสขยายต่ออายุสัญญาไปให้อีก 2-3 เดือน ก่อนจะมาพิจารณาใหม่อีกครั้งว่าจะรับต่อสัญญาใหม่หรือไม่” แหล่งข่าวเปิดเผย
แหล่งข่าวเปิดเผยว่า ปัญหาหนึ่งที่ต้องหารือกันเพิ่มเติมคือ ในช่วงสุญญากาศ ช่วง 3 เดือนนี้ หากลูกค้ามีการซื้อประกันภัยหรือต่ออายุกรมธรรม์ขึ้น บริษัทประกันภัยหากรับพิจารณาต่ออายุกรมธรรม์จะต้องคุ้มครองกรมธรรม์เป็นเวลา 1 ปี ตามที่กำหนด ไม่ว่าบริษัทประกันภัยแห่งนั้นได้ต่อสัญญากับทางรีอินชัวแรนส์ได้หรือไม่ เพราะสัญญาเกิดขึ้นแล้ว